Amerikansk antidoping setter pris på Gays åpenhet
Sprinteren som har årsbeste på både 100- og 200 meter i år, fortalte søndag at han har avgitt en positiv dopingprøve. «Vi i USADA (amerikansk antidopingbyrå) setter pris på at Tyson Gay frivillig trekker seg fra alle konkurranser i den tiden saken hans er under behandling. Det er viktig at alle siden ved denne saken blir grundig undersøkt og evaluert», heter det i en uttalelse fra USADA. «B-prøven vil bli analysert om kort tid, og det er viktig å minne om at alle utøvere er uskyldige til det motsatte er bevist. Nå går denne saken videre i systemet. Den skal gjennom en del prosedyrer, også av juridisk art, og en hver som forsøker å komme med spekulasjoner i noen som helst retning, setter rettssikkerheten i fare for alle som jobber for en ren idrett», heter det videre i uttalelsen fra USADA. Etter flere år med kader, har amerikaneren vært frisk og skadefri denne sesongen. Han har de tre raskeste tidene på 100 meter i år med 9,75 som best. Det er også bare Usain Bolt som har løpt raskere enn ham på 200 meter. - De siste dagene har vært tøffe for meg. Jeg har jo alltid vært en dopingfri utøver, sier Tyson Gay lavmælt i en kommentar. Akkurat nå ligger idrettskarrieren hans i grus, og det som virker helt sikkert i øyeblikket er at han ikke kommer tilbake i konkurranser denne sesongen, men han gir ikke opp. - Jeg håper å komme tilbake igjen når denne saken er ferdig, legger Gay til.
En talsmann for amerikanske antidopingmyndigheter sier at han setter pris på Tyson Gays åpenhet i den dopingsaken som er oppstått.